- Matei
- ←
- 11
- →

11
Wasenga kulawila kwa Yohani Mbatiza
(Lukasi 7:18-35)
1 Yesu loyasindile kuwalajiza walanguswa kumi na weli, nakalawa aho, kaluta kulangusa na kudamla kuli miji jiyage.
2 Yohani Mbatiza yawele mchinhweng'ho nakahulika mbuli ya madito ga Kilistu. Baho, nakawalajiza walanguswa wa heye, 3 wamuuze, “Ndaze, hegwe ndo yula yalinguya au tumbeteze yunji?” 4 Yesu kedichila, “Mlute mkamlonjele Yohani mbuli zomlinguhulika na kuzona. 5 Wawele hambe walole, wangulola, na wali chete, wangujenda, na walingugula chipata wahovujigwa, na hawalinguhulika, wanguhulika, na wabagame wanguzilipuka kuwa wakomu. Na Mbuli Inojile yangudamligwa kwa wawele wazunwa. 6 Kusangalala kowa ndaze?, Kwa hewo walihela nongwa na majesa kwa heni.”
7 Walanguswa wa Yohani lowali wokuka, Yesu kadamla ga Yohani kuli wanhu na kulonga, “Lomwali mluta kwa Yohani akula kugunuche, mwali kijesa momona munhu wachi? Ndaze, namgana mlyone idete litigaswa na mbeho? Hebu! 8 Lelo, namluta kulola munhu yalindaze, ndaze, namwali ngijesa momona munhu yavalile goya utabuli? Hebu! Wanhu walinguvala goya wekalaga mli ng'handa za wandewa. 9 Ila mndonjele na mluta kulola choni? Mloli? Ena, gahega kwa mloli.
10 “Ayu ndo yalingulonjigwa kuli Maandiko Matakatifu,
‘Ulole, heni ndomigala msenga wa heni yakulongole,
heye yokugololela nzila ya kukola hegwe.’
11 Ndanguwalonjelani ndikomya, wamwe mwa wana weng'ha wa wanhu, hanalawila yawele mkulu kusinda Yohani Mbatiza. Leka hino, yula yawele mdodo ng'hatu kuli undewa wa kilanga, ndo mkulu kusinda heye. 12 Kulawa mhela wa Yohani Mbatiza mbaka lehano, undewa wa kilanga wangugazigwa lukami, na wanhu wang'hanuche wangujeza kuusukula kwa lupichi. 13 Malanguso geng'ha ga waloli na malajizo mbaka mhela wa Yohani, wali ulonga mbuli mhela uno. 14 Wone moweza kukunda lelo, Yohani ndo Eliya, yawele nguya. 15 Yawele na makutu na yahuliche.
16 “Lelo, ndouwhaniza na choni lulelo alu? Ndo kota wasongolo wekale mluga, wawa wochilonjela chilundo chimwe kwa chiyage,
17 ‘Tuwatowela ngoma ila hamvinile!
Twimba lwimbo lwa kulomboleza ila hamlomboleze!’
18 Leka mina Yohani nakoya, hadile na hang'hwele divai, na hewo nawalonga, ‘Chijeni chimwaluka.’ 19 Mwana wa munhu, loyezile, yali yolya na kung'hwa, na wanhu na walonga, ‘Mlole munhu ayu, kangulya lukami na kugala, yeganile na wakongoza sendi na wehile,’ Leka luhala lwa Nguluwi na lutanganika kwa madito ga heye.”
Miji ilemwele kukunda
(Lukasi 10:13-15)
20 Hamba Yesu nakaluka kuing'hanuchila miji ila yakolile vinduzanduza vinji, wanhu hawamgalamchile Nguluwi kwa kugaleka gehile gowaditile. 21 “Mane gwegwe Kolazini! Mane gwegwe Betisaida! Mina, na iwe vinduzanduza vyo mlajilwe na viwe vikoleche Tilo na Sidoni, wanhu weng'ha na wahawele wavalile migunila na kubakala mivu kumeho, kulajila kota wagaleka gehile na kumgalamchila Nguluwi. 22 Ndangukomya, kwa hemwe, kota zuwa lya utaguso, Nguluwi kowonela isungu wanhu wa Tilo na Sidoni kusinda hemwe. 23 Na kwa hegwe Kapanaumu, kwangugana uguluche uliyeka kilanga? Koduliswa hasi kuli isi ya wabagame, kwajilila, na wone vinduzanduza vyo ulajilwe na viwe vilajilwe Sodoma muji awo wahawele ukomu mbaka lehano. 24 Kowa ukomya ng'hatu, zuwa lya utaguso, Nguluwi kowa na isi ya isungu kwa Sodoma kusinda hegwe.”
Muye kwa heni mkesele
(Lukasi 10:21-22)
25 Mhela awo Yesu nakalonga, “Ndangukutogola hegwe Mhaza, Mkulu wa kilanga na wa isi, mina kuwavisa wawele na luhala na nhyala mbuli zino, kuwagubulilila wana wadodo. 26 Ena, Mhaza, kota vila vyo ikunojeze.
27 “Mhaza wa heni kamha vinhu vyeng'ha. Kuduhu ne yumwe yamzelele mwana ila Mhaza, kuduhu yamzelele Mhaza ila Mwana, na yoneche yula mwana yogana kumgubulila. 28 Muye kwa heni hemwe mweng'ha muwele kugaya na kupapa itunyo, na ndowapa honhu ha kwesela. 29 Miwohe nila ya heni na milanguse kwa heni, mina heni ndina isungu na nhumbula iholile na nhumbula za hemwe zosindamala. 30 Kwa vila nila ya heni ya lobwalobwa na itunyo lyaheni lya ubewe.”

- Matei
- ←
- 11
- →

© 2014 TWFTW