- Lukasi
- ←
- 3
- →

3
Kudamla kwa Yohani Mbatiza
(Matei 3:1-12; Malichi 1:1-8; Yohana 1:19-28)
1 Yali miyaka ja kumi na jihano ja undewa wa Kaisali Tibeliyo na Pontio Pilato yali yolongoza honhu ha Yudeya na Helodi yali yolongoza honhu ha Galilaya na mng'holoze Filipo yali yolongoza honhu ha Itulea hamwe na honhu ha Tlakoniti, hamba Lusania yali yolongoza honhu ha Abilene kahi. 2 Anasi na Kayafa wali watambika wakulu. Mihela ajo luzi lwa Nguluwi nalumuyila Yohani mwanage Zakalia kuli honhu hagunuche. 3 Yohani nakaluta mweng'ha mla mbakane na lwanda lwa Yolodani. Kazangulangusa wanhu, mumgalamchile Nguluwi na kubatizigwa leka Nguluwi yawosele gehile.
4 Vyoyandichigwe mchitabu cha mloli Isaya,
“Lizi lya munhu lyanguchema hagunuche,
‘Mgongomanyileni Mkulu nzila ya heye,
mgolole nzila za heye ya kukola.
5 Hagwile howa hatiligwe,
mla mwinuche mowa muselegwe,
habinuche howa hagoloswe,
nzila zihile zowa zigoloswe.
6 Na weng'ha womona Nguluwi yowalohola wanhu!’ ”
7 Wanhu wenji wali wokuya hala kubatizwa na Yohani na heye kazanguwalonjela, “Hemwe lulelo lwa izoka, yalikohi yowadeteleza kota moibilima ng'halazi ya Nguluwi ilihabehi kuya? 8 Mlajile kwa madito kota mumgalamchila Nguluwi. Mleche kwaluka sambi kota moibilima ng'halazi ya Nguluwi kwa kulonga, mhaza wa hetwe Ibulahimu. Ndanguwalonjelani ng'hatu, Nguluwi kana ludali lwa kugagalula aga maganga gawe wana wa Ibulahimu. 9 Iwago liwichigwa goya kuli mizabi ja igodi. Chila mgodi wohambe ulele mafuza ganojile, wotemangwa na kutajigwa mchiluli.”
10 Wala wanhu wamemile wamuuza, lelo tudite choni? 11 Nakawedichila, “Yawele na migwanda mili yamgawile yali hela, hihyo yali na ndiya yadite hiho.” 12 Wakongoza sendi nawo woya kubatizigwa, wamuuza, “Mlangusa tudite ndaze?” 13 Heye nakawalonjela, “Mleche konjeza kuhola chila chima chiwichigwe.” 14 Wamizi nawo wamuuza, “Hetwe natwe tudite choni? Kawedichila, mleche kuhola chinhu cha munhu kwa ludali kahi ne kumtagusa munhu kwa udesi, chikukwileni chila cho mpegwa.”
15 Weng'ha wali wobeteza chinhu chimwenga, waluka kiuza mnhumbula za hewo zilingumlapa Yohani. Wazanguvizela heye ndo Kilistu Mlohozi yahaguligwe na Nguluwi. 16 Baho Yohani kawalonjela weng'ha, “Heni ndanguwabatiza kwa mazi, ila kanguya myangu yali na ludali kusinda heni. Sijeza kudohola ng'hweso za makwamba ga heye. Heye kowa yobatiza kwa Muhe Yelile na kwa chiluli. 17 Heye kana luhelo lwa kuyugulila nyhadikwa, yalunde uhemba kuli ng'hano, na mibadu kojisoma kwa chiluli hambe chizime.”
18 Hamwe na luzi lwinji, Yohani nakawahimiliza wanhu yowadamlila Mbuli Inojile. 19 Ila Yohani nakamdeuza mndewa Helodi, kamuwala, nakamhola Helodiya mdala wa mng'holoze na kumdita mdala wa heye, hamba nakadita ganji menji gehile. 20 Kahi Helodi nakadita chinhu chinji chihile kwa kumuhindila Yohani mchinweng'ho.
Yesu kangubatizigwa
(Matei 3:13-17; Malichi 1:9-11)
21 Wanhu weng'ha lowabatizigwe, Yesu naye nakabatizigwa. Hoyali yomlanda Nguluwi, ulanga naugubuligwa, 22 Muhe Yelile imlagalila kota ng'hunda na lihulikwa lizi kulawa kilanga ilonga, “Hegwe ndo mwanangu ndikuganile, nojezwa na hegwe.”
Lukolo lwa Yesu
(Matei 1:1-17)
23 Yesu loyaluche kukola mijito, yali na miyaka makumi madatu, wanhu wali wochijesa heye mwana wa Yusufu mwanage Heli. 24 Heli yali mwanage Matati na Matati nayali mwanage Lawi na Lawi yali mwanage Meleki na Meleki yali mwanage Yanai na Yanai yali mwanage Yusufu, 25 Yusufu yali mwanage Matasia na Matasia yali mwanage Amosi na Amosi yali mwanage Nahumu na Nahumu yali mwanage Hesili na Hesili yali mwanage Nagai, 26 Nagai yali mwanage Maati na Maati yali mwanage Matasia na Matasia yali mwanage Shemeni na Shemeni yali mwanage Yoseki na Yoseki yali mwanage Yuda, 27 Yuda yali mwanage Yoanani na Yohanini yali mwanage Lisa na Lisa yali mwanage Zolobabeli yali mwanage Shatieli na Sheatieli yali mwanage Neli, 28 Neli yali mwanage Meliki na Meliki yali mwanage Adi yali mwanage Kosamu na Kosamu yali mwanage Elimadamu na Elimadamu yali mwange Eli, 29 Eli yula yali mwanage Yoshuwa na Yoshuwa yali mwanage Elieza na Elieza yali mwanage Yolimu na Yolimuyali mwanage Matati na Matati yali mwanage Lawi, 30 na Lawi yali mwanage Simeoni na Simeoni yali mwanage Yudasi na Yudasi yali mwanage Yusufu na Yusufu yali mwanage Yonamu na Yonamu yali mwanage Eliakimu, 31 na Eliakimu yali mwanage Melea na Melea yali mwanage Mena, na Mena yali mwanage matata na Matata yali mwanage Natani na Natani yali mwanage Daudi, 32 na Daudi yali mwanage Jese na Jese yali mwanage Obedi na Obedi yali mwanage Boazi na Boazi yali mwanage Salimoni na Salimoni yali mwanage Nashoni, 33 na Nashoni yali mwanage Aminadabu, na Aminadabu yali mwanage Alini na Alini yali mwanage Heziloni na Heziloni yali mwanage Pelezi na Pelezi yali mwanage Yudasi, 34 Na Yudasi yali mwanage Yakubu na Yakubu yali mwanage Isaka na Isaka yali mwanage Ibulahimu, na Ibulahimu yali mwanage Tela na Tela yali mwanage Naholi, 35 Na Naholi yali mwanage Selugi, na Selugi yali mwanage Leu na Leu yali mwanage Pelagi na Pelegi yali mwanage Ebeli na Ebeli yali mwanage Sala, 36 na Sala yali mwanage Kainamu, na Kainamu yali mwanage Afakisadi na Afakisadi yali mwanage Shemu na Shemu yali mwanage Nuhu na Noa yali mwanage Lameki, 37 Na Lameki yali mwanage Metusela na Metusela yali mwanage Henoki na Henoki yali mwanage Yaledi na Yaledi yali mwanage Mahalaleli na Mahalaleli yali mwanage Kainamu. 38 Na Kainamu yali mwanage Enoshi na Enoshi yali mwanage Seti na Seti yali mwanage Adamu na Adamu yali mwana wa Nguluwi.

- Lukasi
- ←
- 3
- →

© 2014 TWFTW